钦定古今图书集成/明伦汇编/官常典/第101卷 > 武冈王显槐
## 钦定古今图书集成/明伦汇编/官常典/第101卷 > 武冈王显槐

按《明外史楚昭王传》：“武冈王显槐，楚端王荣㳦第三
子，愍王显榕弟也。嘉靖四十三年，上书条藩政，请设
宗学，择立宗正、宗表，督课亲郡王以下子弟。十岁入学，月饩米一石。三载督学使者考绩，陟其中程式者
全禄之，五试不中课则黜之，给以本禄三之二。其庶
人暨妻女，月饩六石，庶女勿加恩。”其后廷臣集议，多
采其意。而显槐以摄藩事为抚臣所奏，削禄，失令誉。
按《藩献记》：“武冈王显槐，楚端王第三子也。端王世子
显榕，是为愍王。嘉靖二十四年春，英燿谋弑愍王于
其第，饮武冈王别室中。中饮变作。从官朱恩大呼，王
亦奔往救，被𫓩伤臂。愍王薨，英燿伏诛，诏书劳王。”